Ιστορικό πλαίσιο

Κατά τη διάρκεια του Δεύτερου Παγκόσμιου πολέμου τα γερμανικά στρατεύματα του Χίτλερ κατέλαβαν και την Ελλάδα.

Στα χρόνια εκείνα της Κατοχής (1941-1944) οι Έλληνες μαστίζονταν από την πείνα και την φτώχεια, ενώ παράλληλα οργάνωσαν την Εθνική Αντίσταση με ένοπλες ομάδες στα βουνά και με πολίτες που δρούσαν στις πόλεις. Η Αντίσταση εκδηλωνόταν με ένοπλη δράση αλλά και με διάφορες ενέργειες σαμποτάζ κατά των Γερμανών, οι οποίοι αντιδρούσαν με σκληρότατα αντίποινα: με συλλήψεις και φυλακίσεις, με ανακρίσεις και βασανιστήρια, με θανατώσεις, ακόμα και με ομαδικές βάρβαρες εκτελέσεις αθώων πολιτών.

Μια από τις μορφές αντίστασης ήταν η δράση των μικρών σαλταδόρων, οι οποίοι ανέβαιναν κρυφά σε κινούμενα συνήθως γερμανικά οχήματα από το πίσω μέρος της καρότσας με ένα «σάλτο» (πήδημα) και έκλεβαν τρόφιμα, λάστιχα του αυτοκινήτου (συνήθως τη ρεζέρβα) και διάφορα άλλα χρήσιμα υλικά. Αυτά τα πετούσαν στο οδόστρωμα, από όπου τα μάζευαν τα υπόλοιπα μέλη της οργανωμένης παρέας.

Το διήγημα «Οι πιτσιρίκοι» συγκεντρώνει μερικά από τα βασικά γνωρίσματα του χρονογράφου και ευθυμογράφου Δημ. Ψαθά, όπως είναι η ρεαλιστική απεικόνιση της κοινωνικής και ιστορικής πραγματικότητας, η γρήγορη αφήγηση και ο χιουμοριστικός τόνος στην απόδοση δύσκολων καταστάσεων.

Θεματικά κέντρα

♦ Η αγριότητα των Γερμανών κατακτητών αλλά και η αφέλειά τους.

♦ Το θάρρος και η ευρηματικότητα των μικρών αγωνιστών της ελευθερίας.

Περίληψη

Είναι Γενάρης του 1942 και ο κόσμος υποφέρει από το κρύο και τις αρρώστιες. Παρ' όλα αυτά ολόκληρος ο ελληνικός λαός αντιστέκεται στον κατακτητή. Στο συγκεκριμένο απόσπασμα καταγράφεται ένα περιστατικό δολιοφθοράς ενός γερμανικού οχήματος από μία παρέα σαλταδόρων. Ένας πιτσιρικάς πλησιάζει τον Γερμανό σκοπό και με την πονηριά του καταφέρνει να αποσπάσει την προσοχή του. Στο μεταξύ η παρέα του, χωρίς να γίνεται αντιληπτή, προκαλεί φθορές στο φορτηγό. Όταν ο σκοπός συνειδητοποιεί τι έχει συμβεί, γίνεται έξαλλος, δεν μπορεί όμως να αντιδράσει, καθώς οι σαλταδόροι έχουν εξαφανιστεί.

**ΔΟΜΗ**

**ΕΝΟΤΗΤΕΣ ΚΑ ΠΛΑΓΙΟΤΙΤΛΟΙ**

1η Ενότητα : «Γενάρης του ’42 … που τρέμει όλος ο κόσμος».

ΠΛΑΓΙΟΤΙΤΛΟΣ: Γερμανική κατοχή, δυστυχία του κόσμου, αντίσταση

2η Ενότητα : «Παίρνει τα μέτρα τον ο Πολύφημος …Αφίτερζεν».

ΠΛΑΓΙΟΤΙΤΛΟΣ: Η νίκη της υπεροπλίας του κατακτητή με την πονηριά και την εφευρετικότητα του πιτσιρίκου.

3η Ενότητα: «Κι ο Κύκλωπας… έγιναν άφαντοι».

ΠΛΑΓΙΟΤΙΤΛΟΣ: Η αντίδραση του κατακτητή.

**ΕΡΜΗΝΕΥΤΙΚΕΣ ΕΠΙΣΗΜΑΝΣΕΙΣ**

α. ...σε πείσμα κάθε λογικής εξακολουθεί να ζει και να υπάρχει. Ύστερα από τη φοβερή πείνα του χειμώνα του 1941-1942, κατά τον οποίο είχαν αποδεκατιστεί οι πληθυσμοί των μεγάλων πόλεων, υστέρα από τόσους θανάτους και εκτελέσεις, θα ήταν λογικό να είχε αφανιστεί όλος ο πληθυσμός της Ελλάδας. Βέβαια αυτή η σκέψη μπορεί να θεωρηθεί υπερβολική, αλλά έχει στόχο να τονίσει την αντοχή στις κακουχίες και στα δεινά του ελληνικού λαού ο οποίος, παρά τις απελπιστικές συνθήκες μέσα στις οποίες ζει, προβάλλει αντίσταση κατά των κατακτητών.

β. .. .βρίσκει πως έχει δίκιο ο Χίτλερ να βραχνιάζει πως οι Γερμανοί είναι έξυπνος και περιούσιος λαός, που προορίστηκε από τη Θεία Πρόνοια να κατακτήσει όλους τους λαούς που είναι κουτοί.

Σύμφωνα με τις ρατσιστικές αρχές του χιτλερικού ναζισμού η γερμανική φυλή είναι βιολογικά, πνευματικά, πολιτισμικά κτλ. ανώτερη από όλες τις άλλες φυλές, που θεωρούνται κατώτερες, ενώ οι Γερμανοί είναι ο εκλεκτός λαός («περιούσιος»), που πρέπει να επικρατήσει σε όλο τον κόσμο υποτάσσοντας ή εξοντώνοντας τους άλλους λαούς. Αυτή η φράση, μαζί με όλο το περιεχόμενο της παραγράφου στην οποία ανήκει, αποτελεί **τ ρ α γ ι κ ή ειρωνεία**, γιατί στο τέλος του κειμένου θα αποδειχτεί ότι αυτό το μικροσκοπικό χαζόπραμα, όπως θεωρεί ο Γερμανός τον πιτσιρίκο, είναι πολύ πιο έξυπνο από τον εκπρόσωπο της εκλεκτής και έξυπνης φυλής...

Η πονηριά αντιμετωπίζει τη δύναμη. Ο αφηγητής **παρομοιάζει το Γερμανό στρατιώτη με το μυθικό Κύκλωπα της Ομηρικής Οδύσσειας**, επειδή τα δύο πρόσωπα έχουν κοινά γνωρίσματα:

ο -Κύκλωπας είναι πανίσχυρος και γιγάντιος, με φοβερή σωματική δύναμη, αλλά και αφελής, αφού πέφτει στις παγίδες του Οδυσσέα. Και ο Γερμανός στρατιώτης του διηγήματος μπορεί να διαθέτει τρομερό οπλισμό, αλλά είναι και αυτός αφελής και πέφτει στην παγίδα του δεκάχρονου αγοριού - και τελικά νικιούνται και οι δύο: και ο Κύκλωπας και ο Γερμανός.

Από την άλλη **ο μικρός σαλταδόρος παρομοιάζεται με τον ομηρικό Οδυσσέα.** Είναι και αυτός πονηρός και ευρηματικός κι έτσι ξεγελάει το δυνατό Γερμανό και τον νικάει με την πονηριά. Όπως ο πολυμήχανος Οδυσσέας μεθάει τον Πολύφημο, τον τυφλώνει και στο τέλος βγαίνει με τους συντρόφους του από τη σπήλια με πονηριά, έτσι και ο «παμπόνηρος» και ευρηματικός πιτσιρίκος απασχολεί και ξεγελάει το Γερμανό με προσποιητή αφέλεια (προσπαθεί δήθεν να ανάψει το τσιγάρο από το φανάρι του αυτοκινήτου) και τελικά καταφέρνει να πετύχει το σκοπό του, όπως ο μυθικός Οδυσσέας .

**Τα πρόσωπα και ο χαρακτηρισμός τους**

**Ο πιτσιρίκος:**

Κεφάτος, φλύαρος, πειραχτήρι, μιμείται και σατιρίζει τους Γερμανούς και Ιταλούς κατακτητές, τους οποίους δεν δείχνει να φοβάται!

Αιφνιδιάζει, επιτίθεται την ώρα που ο Γερμανός δεν τον περιμένει και αρπάζει από αυτόν ό,τι μπορεί: ρεζέρβες, ψωμί.

Αντιστέκεται στον κατακτητή με όπλο την πονηριά, γιατί αν προσπαθήσει να επιτεθεί δοκιμάζει την βία και την κακοποίηση: Στις αρχές που πρωτομπήκαν, παιδιά πετροβόλησαν ένα αυτοκίνητο. Λυσσασμένος φρενάρισε και κατέβηκε ο Γερμανός. Έπιασε ένα. Άδραξε το χέρι του παιδιού, το ’φερε στο γόνατό του και το ’σπασε, όπως σπάζεις ένα ξύλο.

Οι πιτσιρίκοι ενδιαφέρονται να αρπάξουν ένα ξεροκόμματο από το γερμανικό φαγητό αλλά δεν αρκούνται σε αυτό. Προχωρούν σε οργανωμένες επιθέσεις. Σύμφωνα με τον συγγραφέα: ενδιαφέρεται πώς θα στραβώσει αυτόν το φοβερό Κύκλωπα, που τρέμει όλος ο κόσμος.

Γίνεται λοιπόν, πολυμήχανος, ευρηματικός αναζητώντας τρόπους να παγιδεύσει τον Γερμανό φρουρό. Χρησιμοποιεί την ειρωνεία και το χιούμορ, κάνει τον γελωτοποιό, αρκεί να ξεγελάσει τον αντίπαλο. Ο ομηρικός ήρωας τούτη τη φορά είναι ένα παιδάκι δέκα χρόνων.

Η δύναμή του πηγάζει από την παρέα του. Όπως ο Οδυσσέας στηριζόταν στους συντρόφους του, έτσι και ο πιτσιρίκος επιχειρεί έχοντας συνεργάτες, μια ολόκληρη παρέα παιδιών.

**Ο Γερμανός:** είναι βίαιος, απάνθρωπος, γνωρίζει μόνο την βία και την επιβολή. Θεωρεί ανώτερο τον εαυτό του αλλά ταυτόχρονα παγιδεύεται και υποτιμά τους Έλληνες οι οποίοι αντιστέκονται. Με τη βία και την πείνα προσπαθεί να κάμψει την Αντίσταση των Ελλήνων. Απορεί μάλιστα γιατί οι Έλληνες αντιστέκονται και δεν υποτάσσονται.

Κακοποιεί ακόμη και μικρά παιδιά.

Ο Γερμανός που φρουρεί το φορτηγό είναι αφελής και ανόητος, υποτιμά τον πιτσιρίκο: τι κουτοί που είναι οι πιτσιρίκοι στην Ελλάδα.

**Ο συγγραφέας τον παρομοιάζει με τον Ομηρικό Κύκλωπα** : εκπροσωπεί έναν απολίτιστο και βίαιο άνθρωπο που περιφρονεί τους αδύναμους. Η ισχύς του που είναι η βία και η αγριότητα νικιούνται από την ευφυΐα και το πολυμήχανο πνεύμα που εκπροσωπεί ο πιτσιρίκος, ο Οδυσσέας της νεώτερης ελληνικής ιστορίας.

**Τεχνική του έργου**

Η ρεαλιστική απεικόνιση της κοινωνικής και ιστορικής πραγματικότητας, η γοργότητα της αφήγησης **και ο χιουμοριστικός τόνος** στην απόδοση δύσκολων καταστάσεων, είναι μερικά από τα βασικά γνωρίσματα του χρονογράφου και ευθυμογράφου Δημήτρη Ψαθά. Αυτά τα στοιχεία είναι ευδιάκριτα στο διήγημα «Οι πιτσιρίκοι».

**Γλώσσα:** Η γλώσσα του διηγήματος είναι απλή, δημοτική, εκφραστική. Διακρίνονται κάποιοι ιδιωματικοί τύποι (Νιχτς ανάψει, Αφίτερζεν) και εκφράσεις καθημερινότητας (μάπας, καρπαζά, χιτλερία).'Ολα τα ρήματα της αφήγησης, εκτός της αναδρομικής, είναι σε δραματικό ενεστώτα με τον οποίο παρουσιάζονται τα γεγονότα πιο ζωηρά πιο παραστατικά, σαν να συμβαίνουν τη στιγμή που γίνεται η αφήγηση

**Ύφος:** Το ύφος του κειμένου είναι αφηγηματικό, χιουμοριστικό, απλό, ηρωικό.

**⮚Το χιούμορ.** Το πιο χαρακτηριστικό γνώρισμα της γραφής του Ψαθά είναι το χιούμορ, δηλαδή η εύθυμη διάθεση με την οποία αντιμετωπίζονται κάποιες καταστάσεις, οι οποίες μάλιστα είναι δύσκολες, ακόμα και δραματικές. Έτσι:

Με χιούμορ παρουσιάζονται οι πιτσιρίκοι, καθώς μιμούνται τους Ιταλούς και τους Γερμανούς.

Εύθυμη διάθεση δημιουργούν οι διάλογοι ανάμεσα στο παιδί και στο Γερμανό, με το ανακάτωμα γερμανικών και ελληνικών λέξεων την ίδια διάθεση δημιουργεί και η σύνταξη (Νιχτς ανάψει — Νιχτς καταλαβαίνει — .. .εγώ εσένα καρπαζά κ.ά.).

Τέλος σε κλίμα ευθυμίας κινούνται και λέξεις και οι φράσεις που χρησιμοποιεί το παιδί από την καθημερινότητα: . ..εγώ εσένα καρπαζά. Κλαπ' — Είσαι μάπας — ...ρε Χιτλερία κ.ά.

Το ακραίο χιούμορ του μικρού (ότι θα ανάψει το τσιγάρο απ' το ηλεκτρικό φανάρι του αυτοκινήτου) θυμίζει τις πονηριές και κομπίνες που έκανε ο Καραγκιόζης στους Τούρκους.

Με τη γλαφυρή περιγραφή του επεισοδίου αλλά και τα εύστοχα σχόλια του ο συγγραφέας ειρωνεύεται τη χιτλερική ιδεολογία περί της δήθεν φυλετικής υπεροχής των Γερμανών, που δικαιολογεί την υποταγή και καταπίεση των άλλων λαών. Αυτή η ιδεολογία καταρρίπτεται από μια ομάδα μικρών παιδιών, που με την πονηριά και το θάρρος εξαπατούν και ταπεινώνουν τον πάνοπλο Γερμανό.

Κοντά στο χιούμορ διακρίνουμε και την **ειρωνεία,** δηλαδή τη χρήση με προσποίηση λέξεων ή φράσεων που το σημασιολογικό περιεχόμενο τους είναι αντίθετο από αυτό που έχει στο νου του ο συγγραφέας, με στόχο να δώσει αστείο ή χλευαστικό τόνο στο λόγο του.

**⮚Ειρωνεία υπάρχει** στα ακόλουθα κυρίως σημεία:

Ο ελληνικός λαός θεωρείται «αναιδέστατος», επειδή σε πείσμα κάθε λογικής εξακολουθεί να ζει και να υπάρχει.

Ο μικρός που συζητάει με το Γερμανό τον ειρωνεύεται, όταν του λέει ότι έμαθε τα ελληνικά (Μπράβο, ρε Χιτλερία. Τα 'μαθες τα ρωμέικά), αφού μπορεί να συλλαβίζει μία και μόνο λέξη (Εν-τά-ξει).

Σε όλα τα χωρία στα οποία ο Γερμανός καμαρώνει υπεροπτικά για την εξυπνάδα και την υπεροχή της φυλής του, ενώ θεωρεί κουτό τον μικρό, είναι ξεκάθαρη η ειρωνεία του συγγραφέα, αφού στο τέλος αποδεικνύεται το αντίθετο.

**Άλλα εκφραστικά μέσα**

⮚Σε πολλά σημεία χρησιμοποιείται η **αντίθεση** (κακουχίες των Ελλήνων γενικά - εύθυμη διάθεση των πιτσιρίκων, αδύνατοι πιτσιρίκοι - πανίσχυροι Γερμανοί, πονηριά του πιτσιρίκου - αφέλεια του Γερμανού). [Ενδεικτικά χωρία: ένας πελώριος Γερμανός νιώθει την υπεροχή του απέναντι σε αυτό το μικροσκοπικό χαζόπραμα,- ένας ακήρυκτος πόλεμος ανάμεσα στα θηρία και στα πεινασμένα αλητάκια].

⮚ Αξιοπρόσεχτη είναι και η **τραγική ειρωνεία**: ο Γερμανός θεωρεί τους πιτσιρίκους της Ελλάδας «κουτούς» (και το συγκεκριμένο δεκάχρονο αγόρι «χαζόπραμα»), ενώ από την άλλη καμαρώνει για την υπεροχή της δικής του φυλής - και του εαυτού του φυσικά. Όμως η συνέχεια της ιστορίας θα δείξει τα αντίθετα.

**⮚Προσωποποίηση:**

* το κρύο, η πείνα και ο φόβος αγωνίζονται

**⮚Παρομοίωση:**

* πιτσιρίκος – Οδυσσέας, Γερμανός – Κύκλωπας.
* χυμούν σαν αετοί

**⮚Μεταφορά:**

* να γονατίσει το λαό
* οι ρεζέρβες κάνουν φτερά
* το μυαλουδάκι της μαρίδας

**ΑΦΗΓΗΜΑΤΙΚΑ ΣΤΟΙΧΕΙΑ**

**ΑΦΗΓΗΤΗΣ:** Είναι αμέτοχος στα γεγονότα (ετεροδιηγητικός), τα οποία παρουσιάζει σε γ΄ πρόσωπο. Σχολιάζει και είναι παρών γνωρίζοντας όλα όσα συμβαίνουν και εξωτερικά αλλά και εσωτερικά, αφού γνωρίζει τις σκέψεις των ηρώων. Είναι παντογνώστης αφηγητής.

**ΑΦΗΓΗΣΗ** είναι χρονολογική: τα γεγονότα παρουσιάζονται με τη σειρά με την οποία διαδραματίστηκαν. Υπάρχει ωστόσο και μία αναδρομή ( η αφήγηση του περιστατικού όπου ένας Γερμανός έσπασε το χέρι ενός παιδιού.)

Κυρίαρχη θέση στο κείμενο έχει **ο διάλογος,** ο οποίος με τη συντομία του συμβάλλει στη γοργότητα του ύφους και παράλληλα δίνει στην αφήγηση θεατρικότητα και ζωντάνια.

**ΧΡΟΝΟΣ:** Χειμώνας του 1942 (δίνεται στην αρχή του κειμένου), **Ο ΧΩΡΟΣ** εννοείται (Αθήνα).

https://e-didaskalia.blogspot.com

https://efthimialiori.blogspot.com

**Μιχάλη Γενίτσαρη, «Σαλταδόρος (Θα σαλτάρω)»**

Ζηλεύουνε δεν θέλουνε ντυμένο να με δούνε

μπατίρη θέλουν να με δουν για να φχαριστηθούνε.

Θα σαλτάρω, θα σαλτάρω,

τη ρεζέρβα να τους πάρω.

Μα 'γω πάντα βολεύομαι γιατί τήνε σαλτάρω

σε καν' αμάξι Γερμανού και πάντα τη ρεφάρω.

Θα σαλτάρω, θα σαλτάρω,

τη ρεζέρβα να τους πάρω.

Μπενζίνες και πετρέλαια εμείς τα κυνηγάμε

γιατ' έχουνε πολλά λεφτά και μόρτικα περνάμε.

Σάλτα ρίξε τη ρεζέρβα

κάνε ντου και σήκω φεύγα.

Οι Γερμανοί μας κυνηγούν, μα 'μεις δεν τους ακούμε

εμείς θα τη σαλτάρουμε ώσπου να σκοτωθούμε.

Θα σαλτάρω, θα σαλτάρω,

τη ρεζέρβα να τους πάρω.

*Παλιό ρεμπέτικο τραγούδι του 1942*